Document ID: 32006R1507

UREDBA KOMISIJE (ES) št. 1507/2006
z dne 11. oktobra 2006
o spremembi Uredbe (ES) št. 1622/2000, Uredbe (ES) št. 884/2001 in Uredbe (ES) št. 753/2002 o nekaterih podrobnih pravilih za izvajanje Uredbe Sveta (ES) št. 1493/1999 o skupni ureditvi trga za vino glede pravil za uporabo trsk iz hrastovega lesa pri pridelavi vina in glede opisa ter predstavitve tako obdelanih vin
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1) in zlasti členov 46(1), 53(1) in 70(3) Uredbe,
ob upoštevanju naslednjega:
(1)
Uredba Komisije (ES) št. 1622/2000 z dne 24. julija 2000 o določitvi nekaterih podrobnih pravil za izvajanje Uredbe (ES) št. 1493/1999 o skupni ureditvi trga za vino in vzpostavitvi kodeksa Skupnosti na področju enoloških postopkov in obdelav (2) določa zlasti omejitve in nekatere pogoje za uporabo snovi, dovoljenih z Uredbo (ES) št. 1493/1999. Ker je bila na seznam dovoljenih enoloških postopkov iz Priloge IV k Uredbi (ES) št. 1493/1999 pri pridelavi vin vključena uporaba trsk iz hrastovega lesa, je treba tudi za to snov določiti omejitve in pogoje uporabe. Ti, ki so predvideni v tej uredbi, so v skladu z zahtevami Mednarodnega urada za vinsko trto in vino.
(2)
Uredba Komisije (ES) št. 884/2001 z dne 24. aprila 2001 o določitvi podrobnih pravil za uporabo v zvezi z dokumenti, ki spremljajo prevoz proizvodov iz grozdja in vina, in z evidencami, ki se vodijo v vinskem sektorju (3), določa pravila o oznakah na dokumentih, ki spremljajo prevoz teh proizvodov, in o vodenju evidenc dobav in odprav ter zlasti navedbo posameznih postopkov v evidenci. Zaradi posebnih značilnosti uporabe trsk iz hrastovega lesa v vinih je treba uporabo navesti v dokumentih, ki spremljajo prevoz teh proizvodov, in v evidenci.
(3)
Uredba Komisije (ES) št. 753/2002 z dne 29. aprila 2002 o določitvi nekaterih pravil za izvajanje Uredbe Sveta (ES) št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja (4) določa pogoje uporabe navedb glede metode pridelave proizvoda. Uporaba trsk iz hrastovega lesa pri pridelavi vin daje proizvodu okus po lesu, ki je podoben okusu v vinu, ki je bilo pridelano v hrastovem sodu. Povprečen potrošnik zato težko določi, ali je bil proizvod pridelan z eno ali drugo metodo. Uporaba trsk iz hrastovega lesa pri pridelavi vin je za proizvajalce vin ekonomsko zelo zanimiva in ima vpliv na prodajno ceno proizvoda. Pri tem obstaja možnost zavajanja potrošnika, če oznaka vina, pridelanega s trskami iz hrastovega lesa, vsebuje termine ali izraze, ki lahko zavedejo potrošnika, da je bilo vino pridelano v hrastovem sodu. Da bi se izognili vsakemu zavajanju potrošnika in vsakemu izkrivljanju konkurence med proizvajalci, je treba vzpostaviti ustrezna pravila označevanja.
(4)
Ukrepi, predvideni s to uredbo, so v skladu z mnenjem Upravljalnega odbora za vino -
SPREJELA NASLEDNJO UREDBO:
Člen 1
Uredba (ES) št. 1622/2000 se spremeni:
1.
Vstavi se člen 18b:
„Člen 18b
Uporaba trsk iz hrastovega lesa
Uporaba trsk iz hrastovega lesa, ki je predvidena v odstavku 4(e) Priloge IV k Uredbi (ES) št. 1493/1999 je dovoljena samo, če izpolnjuje zahteve iz Priloge IXa k tej uredbi.“
2.
Besedilo iz Priloge I k tej uredbi se doda kot Priloga XIa.
Člen 2
Uredba (ES) št. 884/2001 se spremeni:
1.
V prvi pododstavek člena 14(1) Uredbe (ES) št. 884/2001 se doda naslednja alinea:
„-
uporaba trsk iz hrastovega lesa pri pridelavi vin“.
2.
Točki 3.2 odstavka B Priloge II se doda številka 8a:
„8a
:
proizvod je pridelan z uporabo trsk iz hrastovega lesa.“
Člen 3
Uredba (ES) št. 753/2002 se spremeni:
1.
Členu 22 se doda naslednji odstavek 3:
„3. Za opis vina, ki je fermentiralo, se negovalo ali se stara v posodi iz hrastovega lesa, se lahko uporabljajo samo oznake iz Priloge X. Vendar pa lahko za taka vina države članice pripravijo druge oznake, ki so enakovredne oznakam iz Priloge X, pri čemer se odstavka 1 in 2 uporabljata smiselno.
Uporaba ene od oznak iz Priloge X je dovoljena, ko se vino stara v posodi iz hrastovega lesa v skladu z veljavnimi nacionalnimi določbami, čeprav se staranje nadaljuje v drugi vrsti posode. Države članice sporočijo Komisiji ukrepe, ki jih sprejmejo za izvajanje tega odstavka.
Za opis vina, ki je pridelano s pomočjo trsk iz hrastovega lesa, čeprav se hkrati uporablja(-jo) posoda(-e) iz hrastovega lesa, se oznake iz Priloge X ne smejo uporabljati.“
2.
Besedilo v Prilogi II k tej uredbi se doda kot Priloga X.
Člen 4
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 11. oktobra 2006

Labels: 3
1
17
6